Гэта вынік планамернай работы і рэктарата, і выкладчыкаў, і студэнтаў нашага ўніверсітэта. Так, студэнтаў у тым ліку, паколькі яны ў перыяд педагагічных практык ці праектнай дзейнасці ва ўстановах адукацыі могуць на ўласным прыкладзе паказаць старшакласнікам усе плюсы педагагічнай прафесіі і навучання ў БДПУ. На жаль, усе памятаюць перыяд, калі адбыўся спад цікавасці да педагагічнай прафесіі. Гэта паўплывала на якасны і колькасны склад абітурыентаў. Таму нельга сядзець і чакаць, калі штосьці зменіцца само сабой. Неабходна весці пастаянную работу з навучэнцамі па прыцягненні іх на педагагічныя спецыяльнасці. Тады і вынік будзе станоўчы: дзякуючы актыўнай дзейнасці БДПУ ва ўстановах адукацыі, адраджэнню педагагічных класаў, зноў стала запатрабавана спецыяльнасць “Пачатковае навучанне”.